Vrou skiet man dood oor pornografie | Netwerk24
24 April 2019 11:36
'n Vrou het in 'n woedebui haar man doodgeskiet toe sy op hul TV-rekening sien hy het wéér op 'n pornografie-kanaal ingeteken.
Patricia Hill word daarvan aangekla dat sy haar man vermoor het. Foto: Jefferson County Sheriff's Office
Patricia Hill (69) staan in die hof in die Amerikaanse deelstaat Arkansas tereg op aanklag van moord op haar man, Frank Hill (65), berig die plaaslike koerant, The Pine Bluff Commercial.
Sy het hom glo in 'n gehuggie in die tuin van hul huis in Pine Bluff in Julie 2018 doodgeskiet.
Volgens 'n verklaring deur die Jefferson County Sheriff se kantoor is die kanaal vroeër gekanselleer en het haar man twee keer met 'n .22-geweer geskiet toe sy sien die kanaal is weer op die rekening bygevoeg.
Die vrou het glo "haar verstand verloor" toe sy dit sien, het die hof gehoor.
Hill pleit onskuldig weens haar geestelike toestand.
Bill James, Hill se regsverteenwoordiger, sê die egpaar was basies van mekaar vervreemd, maar haar man se gewoonte om pornografie te kyk, het "haar en haar God aanstoot gegee".
"Sy het hom herhaaldelik gevra om op te hou, hy het gesê dis reg hy sal, en dan het hy glo net aangegaan om dit te doen."